ક્યાંથી લાગેવળગે ? આખરે તો એ આવતીકાલથી પોતાના પ્રિયજનના ઘરે જઈ રહી હતી ને ? કાયમ માટે સ્તો – શ્યામલ વિચારી રહ્યો હતો – ભગવાન જાણે કેટલા વખતથી એ બંને જણાં વચ્ચે લફરું ચાલી રહ્યું હશે ? આજથી પંદરેક દિવસ પહેલાં માધવીએ શ્યામલ પાસે કબૂલ્યું હતું કે તે કોઈ સાવન નામની વ્યક્તિના પ્રેમમાં છે અને તેને શ્યામલથી છૂટાછેડા જોઈએ છે. આ વાત શ્યામલ માટે આઘાતજનક નહીં; પરંતુ સાનંદાશ્ચર્ય ઊભું કરનારી બની રહી હતી. કારણ કે શ્યામલ ખુદ પણ છેલ્લા એકાદ વર્ષથી પોતાની ગાયકીની ફેન એવી પ્રિયાના પ્રેમમાં ગળાડૂબ હતો. પરંતુ માધવી પાસે ડિવોર્સ માગવાની હિંમત એકઠી નહોતો કરી શક્યો. એવામાં માધવી તરફથી અચાનક આવી પડેલી છૂટા પડવાની પ્રપોઝલથી એક ક્ષણ માટે તેને થયું કે તે નાચી ઊઠે; પરંતુ તેની માગણીને તરત સ્વીકારી લેવામાં જોખમ હતું. એણે ઝડપભેર પોતાના ભાવજગત પર કંટ્રોલ કરી, કૃત્રિમ આશ્ચર્ય સથે માધવીને પૂછ્યું હતું કે; ‘માધવી, તું આ શું બોલી રહી છે તેનો તને ખ્યાલ છે ?’